Paulus is bly met die bemoediging, die liefde wat van die kant van die gemeente van Filippi gekom het. Hy ervaar dit as 'n ondersteuning. Dit is nie so dat Paulus sonder hierdie bemoediging nie verder kon nie. Hy het geleer om vergenoeg te wees. Hy het geleer om tevrede te wees met die omstandighede waarin Christus hom laat leef. So is dit ook terwyl hy nou in die tronk is.
Vergenoeg wees, tevredenheid is iets wat baie belangrik is. Dit is iets wat verseker in ons in die huidige samelewing nie regtig geleer word nie. Dikwels is dit juis die ontevredenheid, die altyd meer wil hê wat ons as dryfveer voorgehou word. Ons wil meer welvaart, ons wil meer vryheid om te kan doen wat ek wil. Meer, meer, meer. Dikwels word tevredenheid gesien as negatief want jy moet tog altyd op 'n hoër vlak presteer. Jy mag nie tevrede wees met die vlak waarop jy nou leef nie. Hoe dikwels gaan ons verlange na meer ten koste van ander. Die armoede van 'n deel van die mense op die wêreld word erger omdat ander mense op die wêreld vir min geld baie wil hê.